32011D0329
L 153/194
SLUŽBENI LIST EUROPSKE UNIJE
PROVEDBENA ODLUKA KOMISIJE
od 1. lipnja 2011.
o neuvrštavanju diklorana u Prilog I. Direktivi Vijeća 91/414/EEZ
(priopćena u dokumentu broj C(2011) 3731)
(Tekst značajan za EGP)
(2011/329/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 6. stavak 1.,
budući da:
(1)
Uredbama Komisije (EZ) br. 451/2000 (2) i (EZ) br. 1490/2002 (3) utvrđuju se detaljna pravila za provedbu druge i treće faze programa rada iz članka 8. stavka 2. Direktive 91/414/EEZ i donosi popis aktivnih tvari koje treba procijeniti, s ciljem njihovog mogućeg uvrštenja u Prilog I. Direktivi 91/414/EEZ. Dikloran je uvršten u taj popis.
(2)
U skladu s člankom 11.f Uredbe (EZ) br. 1490/2002 i člankom 12. stavkom 1. točkom (a) i člankom 12. stavkom 2. točkom (b) te Uredbe, donesena je Odluka Komisije 2008/744/EZ od 18. rujna 2008. o neuvrštenju diklorana u Prilog I. Direktivi Vijeća 91/414/EEZ i povlačenju odobrenja za sredstva za zaštitu bilja koja sadrže ovu tvar (4).
(3)
U skladu s člankom 6. stavkom 2. Direktive 91/414/EEZ izvorni prijavitelj (dalje u tekstu: „podnositelj zahtjeva”) podnio je novi zahtjev tražeći primjenu ubrzanog postupka, kako je predviđeno u člancima od 14. do 19. Uredbe Komisije (EZ) br. 33/2008 od 17. siječnja 2008. o utvrđivanju detaljnih pravila za primjenu Direktive Vijeća 91/414/EEZ u pogledu redovnog i ubrzanog postupka za procjenu aktivnih tvari koje su bile dio programa rada iz članka 8. stavka 2. te Direktive, ali nisu bile uvrštene u njezin Prilog I. (5)
(4)
Zahtjev je upućen Španjolskoj, koja je Uredbom (EZ) br. 1490/2002 imenovana kao država izvjestiteljica. Poštovan je rok za ubrzani postupak. Specifikacija aktivne tvari i podržane uporabe jednaki su kao u Odluci 2008/744/EZ. Taj zahtjev također je u skladu s preostalim temeljnim i postupovnim zahtjevima iz članka 15. Uredbe (EZ) br. 33/2008.
(5)
Španjolska je procijenila dodatne podatke koje je podnositelj zahtjeva dostavio i pripremila dodatno izvješće. To je izvješće dostavila Europskoj agenciji za sigurnost hrane (dalje u tekstu: „Agencija”) i Komisiji 6. listopada 2009. Agencija je dodatno izvješće dostavila drugim državama članicama i podnositelju zahtjeva radi dostavljanja primjedbi i proslijedila primjedbe koje je primila Komisiji. U skladu s člankom 20. stavkom 1. Uredbe (EZ) br. 33/2008 i na zahtjev Komisije, Agencija je predstavila svoje zaključke o dikloranu Komisiji 21. srpnja 2010. (6) Nacrt izvješća o procjeni, dodatno izvješće i zaključak Agencije stručno su pregledale države članice i Komisija u okviru Stalnog odbora za prehrambeni lanac i zdravlje životinja i dovršile 5. svibnja 2011. u obliku izvješća Komisije o pregledu za dikloran.
(6)
Dodatno izvješće države članice izvjestiteljice i zaključak Agencije usmjereni su na nedoumice koje su razlog neuvrštenja; posebno, postojala je zabrinutost u pogledu izloženosti radnika. Još je više nedoumica otkriveno u izvješću stručnog pregleda za dikloran.
(7)
Podnositelj zahtjeva dostavio je dodatne informacije, posebno u pogledu specifikacije tehničkog materijala, jednakovrijednosti materijala za ispitivanje upotrijebljenog u ispitivanjima toksičnosti i tehničkog materijala; o komercijalnoj proizvodnji, o toksičnosti za sisavce, izloženosti korisnika i radnika i putovima razgradnje.
(8)
Međutim, dodatne informacije koje je dao podnositelj zahtjeva nisu omogućile otklanjanje svih posebnih nedoumica u pogledu diklorana.
(9)
Posebno su otkrivene sljedeće nedoumice. Nije se pokazalo da je specifikacija tehničkog materijala, komercijalno proizvedenog, jednakovrijedna specifikaciji materijala za ispitivanje u toksikološkim i ekotoksikološkim studijama. Dostupni podaci nisu bili dovoljni da se donese zaključak o toksikološkom značaju dviju nečistoća prisutnih u tehničkom materijalu, radi povjerljivosti navedenih kao nečistoće 3. i 4. Otkriveni su štetni učinci na zdravlje ljudi. Posebno je otkriveno da izloženost radnika prelazi 100 % neprihvatljive razine izloženosti korisnika (AOEL). Procjena rizika potrošača nije se mogla dovršiti zbog nepoznate količine ostataka u plodoredu. Informacije o rizicima za vodene organizme zbog neidentificiranih proizvoda razgradnje pri vodenoj fotolizi i za neciljne makroorganizme tla nisu bile dovoljne.
(10)
Komisija je pozvala podnositelja zahtjeva da dostavi primjedbe na zaključak Agencije. Pored toga, u skladu s člankom 21. stavkom 1. Uredbe (EZ) br. 33/2008, Komisija je pozvala podnositelja zahtjeva da dostavi primjedbe na nacrt izvješća stručnog pregleda. Podnositelj zahtjeva je dostavio svoje primjedbe, koje su pažljivo razmotrene.
(11)
Međutim, unatoč argumentima koje je iznio podnositelj zahtjeva, zabrinjavajuće se pojave nije moglo otkloniti i procjene načinjene na temelju podnesenih informacija i ocijenjene tijekom stručnih sastanaka Agencije nisu pokazale da se može očekivati da, na temelju predloženih uvjeta uporabe, sredstva za zaštitu bilja koja sadrže dikloran udovoljavaju općim zahtjevima utvrđenima u članku 5. stavku 1. točkama (a) j (b) Direktive 91/414/EEZ.
(12)
Stoga dikloran ne bi trebalo uvrstiti u Prilog I. Direktivi 91/414/EEZ.
(13)
Radi jasnoće, Odluku 2008/744/EZ treba staviti izvan snage.
(14)
Ova Odluka ne dovodi u pitanje podnošenje daljnjeg zahtjeva za dikloran u skladu s člankom 6. stavkom 2. Direktive 91/414/EEZ i poglavljem II. Uredbe (EZ) br. 33/2008.
(15)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Dikloran se kao aktivna tvar ne uvrštava u Prilog I. Direktivi 91/414/EEZ.
Članak 2.
Odluka Komisije 2008/744/EZ stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 1. lipnja 2011.